Pemikiran_tasawuf_menurut_Abu_Hasan_Ali_Hasan_Al-Nadwi
KEHIDUPAN RABBANI
Hendaklah kamu beribadah kepada Allah. Seakan kamu melihat-Nya, Jika kamu tidak melihat-Nya, maka sesungguhnya Dia melihat kamu. Abu Hassan Ali al-Nadwi menggunakan kalimah Rabbaniah bagi menggambarkan ciri-ciri kehidupan tasawuf. Al-Nadwi menjelaskan kekeliruan orang awam mengenai istilah tasawuf dan tazkiyyatun nafs dan ihsan. Menurut al-Nadwi, istilah yang digunakan al-Quran ialah tazkiyyah dan beliau lebih suka menggunakan istilah tersebut atau ihsan atau fiqh al-Batin. Sepatutnya kaum Muslimin menggunakan istilah tersebut dan meninggalkan istilah-istilah yang membawa kepada polemik dan pertikaian yang berpanjangan. Ketiga-tiga istilah itu memberi makna kepada ilmu yang berkepentingan dengan mensucikan dan mendidik jiwa, menghiasinya dengan segala keutamaan syarak dan membersihkannya dari segala dosa serta menyeru kepada kesempurnaan iman dan mengikuti RasuluLlah SAW dalam sifat-sifat batiniah. Al-Nadwi berkeyakinan dengan adanya segolongan yang menyeru kepada penyucian jiwa yang murni dari segala noda kaum kafir dan falsafah, kepada ihsan dan fiqh al-Batin tanpa penyelewengan dan takwil. Mereka memperbaharui pengubatan nabawi ini bagi setiap masa, meniupkan ruh iman dan ihsan, memperbaharui hubungan kalbu dengan Allah, tubuh dengan ruh, masyarakat dengan akhlak dan ulama dengan rabbaniyyah. Al-Nadwi juga mengupas mengenai krisis kerohanian dan akhlak di dalam negara Islam, sebab-sebab dan cara mengatasinya. Menurut alNadwi, umat Islam harus kembali kepada tazkiyyah al-Nabawiyyah (pembersihan jiwa cara Nabi). Umat Islam memerlukan pendakwah yang mempunyai personaliti yang tergabung di dalamnya pembacaan al-Quran, belajar dan mengajar al-Quran, berhikmah dan tazkiyyah al-Nafs. Menurut al-Nadwi, istilah tasawuf ini melalui penyimpangan dari makna hakikat yang sebenar. Hal ini disebabkan penyimpangan oleh orang-orang yang ingin membinasakannya dan kerosakan orangorang yang jahil. Oleh itu, kita perlu kepada hakikat yang sebenar iaitu memperbaharui hubungan kalbu dengan Allah, tubuh dengan ruh, masyarakat dengan akhlak, ulama dengan rabbaniyyah. Di samping mewujudkan dalam masyarakat kekuatan untuk melawan syahwat sama ada berbentuk harta, anak, perhiasan kehidupan dunia, pangkat dan kekuasaan. Namun beliau menyebutkan hakikat ini telah ditinggalkan oleh umat Islam yang menyebabkan berlaku krisis kerohanian di mana segelintir umat Islam menjadi pemburu material yang gila, rakus terhadap harta, bergelumang dengan penyakit sosial dan akhlak. Pertubuhan sosial dan dakwah telah dirosakkan oleh keinginan dunia, ketandusan pendidikan jiwa, kelemahan kepimpinan serta perpecahan yang bagaikan tidak berkesudahan. Kekuatan para ulama menjadi lemah kerana perhatiannya yang berlebihan terhadap kemewahan dan ketakutan yang berlebihan kepada kemiskinan serta kecenderungan untuk hidup bersenang-senangan. Ubat bagi semua ini hanya kembali kepada “Tazkiyyah Nabawiah” yang diungkap oleh al-Quran dan untuk itu Rasul diutuskan dan para ulama dengan sifat rabbaniyyah seperti firman Allah SWT: مَا كَانَ لِبَشَرٍ أَن يُؤْتِيَهُ ٱللَّهُ ٱلْكِتَـٰبَ وَٱلْحُكْمَ وَٱلنُّبُوَّةَ ثُمَّ يَقُولَ لِلنَّاسِ كُونُوا۟ عِبَادًۭا لِّى مِن دُونِ ٱللَّهِ وَلَـٰكِن كُونُوا۟ رَبَّـٰنِيِّـۧنَ بِمَا كُنتُمْ تُعَلِّمُونَ ٱلْكِتَـٰبَ وَبِمَا كُنتُمْ تَدْرُسُونَ